Hrvatska je jedna od minama najzagađenijih država na svijetu. Do sada je razminirana tek polovica sumnjivog područja. Ostalo je još 680 km2 u 12 županija, odnosno 97 gradova i općina. Rekao je to u Drnišu na obilježavanju Međunarodnog dana svjesnosti o opasnostima od mina, zamjenik ravnatelja Hrvatskog centra za razminiranje Mirko Ivanušić.



Nacionalnom strategijom predviđeno je očistiti zemlju od mina do 2019., što će u najvećem dijelu ovisiti o financijama, naglasio je Ivanušić. Do sad je utrošeno nešto više od 4 mlrd. kn, a Ivanušić kaže da će za dovršetak razminiravanja trebati još barem toliko.



Od 1991. do danas 1975 osoba stradalo je u 1352 minska incidenta. Na minski sumnjivim područjima smrtno je stradalo 509 osoba. Minski sumnjivo područje proteže se na 680 km2, koji se nalaze u 12 županija, odnosno 95 grada i općine. Sav minski sumnjivi prostor obilježen je sa 13.000 oznaka 'minske opasnosti'.



Nakon tiskovne konferencije za djecu drniške osnovne škole održana je kazališna predstava NE-NE-MI-NE, te istodobno u područnoj školi u Gradcu predavanje o minama za tamošnje osnovce. Kroz neki oblik edukacije što provodi HCR, dosada je prošlo gotovo milijun djece i odraslih, rečeno je.



Međunarodni dan svjesnosti o opasnostima od mina i pomoći u protuminskom djelovanju obilježen je i na zagrebačkom Cvjetnom trgu. Istaknuot je kako je razminiranje, iako dugotrajan i skup proces, važno zbog sigurnosti građana i razvoja gospodarstva.



Na obilježavanju su bili i predsjednik Republike Ivo Josipović, premijer Zoran Milanović te prva potpredsjednica Vlade Vesna Pusić i ministar branitelja Predrag Matić.



Predsjednik Josipović obišao je štand HCR-a te naglasio da je hrvatsko društvo osviješteno o opasnostima od mina, zaostalih nakon Domovinskog rata, ocijenivši da se puno posla napravilo. Nažalost, najveći je problem novac i mi danas imamo još velika područja pod minama, ali mnogo se radi i rezultati su vidljivi, rekao je Josipović.



I premijerMilanović naglasio je da je borba protiv mina skup proces dodavši da je razminiranje primjer kako Hrvatska može integrirati znanje i iskustvo. Proces razminiranja dugo traje, potrebno je više novaca i nisam zadovoljan proračunom za razminiranje, rekao je Milanović dodavši da se svi moramo više potruditi.



Očekuje da će se do iduće godine razminirati još jedna županija, dodavši da je realan cilj da se za nekoliko godina Hrvatska potpuno očisti od mina.



Opća skupština UN-a je u prosincu 2005. godine 4. travnja proglasila Međunarodnim danom svjesnosti o opasnostima od mina i pomoći u protuminskom djelovanju. Hrvatska je u prosincu 1997. potpisala, a Sabor 1998. ratificirao Konvenciju o zabrani uporabe, proizvodnje, uvoza, izvoza i skladištenja pješačkih mina (Ottawska konvencija).